Evans Mensah on nyt pysyvästi HJK:n mies.

HJK on tehnyt kolmen vuoden sopimuksen Evans Mensahin, 19, kanssa, seura kertoo kotisivuillaan. Mensah saapui Veikkausliigan kärkijoukkueeseen viime vuonna ja nyt helsinkiläisseura käytti osto-optionsa ghanalaishyökkääjään.

Mensah on jo noussut Ghanan maajoukkuerinkiin. Tällä kaudella hän tehnyt Veikkausliigassa kuusi maalia. Lisäksi Suomen cupissa verkko on heilunut kahdesti.

– Ulospäinsuuntautunut ja positiivinen Mensah on sopeutunut hyvin Pohjolan oloihin ja HJK:n joukkueeseen. Pelillisesti hän on kehittynyt koko ajan. Mensahin pelityyli on erittäin aggressiivinen, mikä on ehdottomasti hänen vahvuutensa. Myös vasenjalkaisuus on hyvä ase, kovia laukauksiaan hän on jo väläytellyt peleissä, HJK:n päävalmentaja Mika Lehkosuo kehuu tiedotteessa.

Mensah on tällä hetkellä HJK:n paras maalintekijä Veikkausliigassa, kun seurassa kovaa jälkeä tehnyt Alfredo Morelos siirtyi Skotlantiin.